《解连环 孤雁。继玉田韵，即用其体》
清代·周祖同

塞云正晚。奈散风一阵，霎时飞散。乍避得、缯缴天边，已南北东散，各愁辽远。

断浦惊魂，只整整班行难点。正玉人犹想，书中尾语，望穿双眼。

秋声漫愁苒苒。有么弦剩谱，冷砧清怨。算永夜，片月同来，恁对影迷踪，独怜飘转。

故侣平沙，料准备隔宵重见。奈单寒、才宿芦汀，乱潮又卷。